Motsoeneng: ‘Ek laat wonderwerke gebeur’Motsoeneng tydens die mediakonferensie. Foto: ANA Hy het tydens ŉ mediakonferensie gesê die media is “kwaadwillig” en “mislei die publiek” oor die hofuitspraak oor sy aanstelling as bedryfshoof. Volgens hom het die uitspraak kritiek gelewer oor die aanstellingsproses en nie sy geskiktheid vir die pos nie. “Ek aanvaar die hof se besluit dat behoorlike prosesse gevolg moet word en natuurlik gaan ek aansoek doen vir die pos van bedryfshoof, net soos enige ander burger, aangesien ek kwalifiseer,” het Motsoeneng gesê. “Ek glo ek verrig wonderwerke oral waar ek is en ek sal wonderwerke verrig in my nuwe pos en dit baie interessant maak. Julle het niks geweet oor die pos van bestuurshoof voordat ek hier aangekom het nie, maar nou weet julle.” Motsoeneng het uitgevaar teen diegene wat beweer hy word deur magtige politici beheer om die SAUK vir eie gewin te gebruik. “Ek is ŉ anderse dier. Mense dink omdat ek ŉ plattelandse seun is, weet ek nie wat ek doen nie. Ek is nie deur die media of individue gemaak nie. Daar is net een Haludi. Ek het my eie brein.” James Aguma, waarnemende uitvoerende hoof van die SAUK, wou intussen nie kommentaar lewer op vrae oor wat met Bessie Tugwana, wat op 1 Augustus as groepbestuurder van korporatiewe sake aangestelis, gaan gebeur nie. Motsoeneng wou intussen nie kommentaar lewer op mediaberigte dat hy ŉ bonus van R11,4 miljoen gekry het nie. “Moenie dit ophaal nie. Jy wil nie die partytjie bederf nie. Dit is kwessies tussen die werknemer en die werkgewer.”